REGOLAMENT TAL-KUMMISSJONI (KE) Nru 544/2007
tas-16 ta’ Mejju 2007
li japprova modifiki mhux minuri lill-ispeċifikazzjonijiet ta' denominazzjoni elenkata fir-reġistru tad-denominazzjonijiet protetti ta' l-oriġini u l-indikazzjonijiet ġeografiċi protetti [Baena (DOP)]
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat Regolament tal-Kunsill (KE) Nru 510/2006 ta' l-20 ta' Marzu 2006 dwar il-protezzjoni ta' l-indikazzjonijet ġeografiċi u d-denominazzjonijiet ta' l-oriġini tal-prodotti agrikoli u l-oġġetti ta' l-ikel (1), u b'mod partikolari l-Artikolu 7(4), l-ewwel inċiż tiegħu,
Billi:
(1)
Skond l-Artikolu 9(1), l-ewwel inċiż, tar-Regolament (KE) Nru 510/2006 u fid-dawl ta' l-Artikolu 17(2) tar-Regolament imsemmi, il-Kummissjoni eżaminat it-talba ta’ Spanja biex tbiddel xi partijiet ta’ l-ispeċifikazzjonijiet tad-denominazzjoni protetta ta' l-oriġini “Baena”, irreġistrata bir-Regolament tal-Kummissjoni (KE) Nru 1107/96 (2).
(2)
Billi l-modifika kkonċernata mhix waħda minuri għall-finijiet ta' l-Artikolu 9 tar-Regolament (KE) Nru 510/2006, il-Kummissjoni ppubblikat it-talba tal-modifika, b'applikazzjoni ta' l-Artikolu 6 tar-Regolament imsemmi, fil-Ġurnal Uffiċjali ta’ l-Unjoni Ewropea (3). Peress li l-Kummissjoni ma ġiet innotifikata bl-ebda dikjarazzjoni ta’ oppożizzjoni, skond l-Artikolu 7 tar-Regolament (KE) Nru 510/2006, dawn il-bidliet għandhom jiġu rreġistrati.
ADOTTAT DAN IR-REGOLAMENT:
Artikolu 1
L-ispeċifikazzjonijiet tad-denominazzjoni ta’ l-oriġini “Baena” għandhom jinbidlu skond l-Anness I ta’ dan ir-Regolament.
Artikolu 2
Il-lista kkonsolidata tal-punti prinċipali ta’ l-ispeċifikazzjonijiet tinsab fl-Anness II ta' dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 16 ta’ Mejju 2007.